钦定古今图书集成/明伦汇编/家范典/第101卷 > 陈龙正家矩 > 《宗族》
## 钦定古今图书集成/明伦汇编/家范典/第101卷 > 陈龙正家矩 > 《宗族》

自范希文设《义庄》，后世慕义者多效之。然希文意存
至公，惜规矩稍阔，后人慕效，遂杂行以利心。即如读
书，岂非佳事？然养赡同宗，专以周急，若不读书者，虽
急寡助。读书营举业，虽温饱犹厚与之。不过谓举业
可博科第大门闾，非如业农仅守庐舍，无光宗族耳。
是为义耶？利耶？恤之耶？觊之耶？又义之为称，较自私
家室者而言。若通计物我，则周恤同宗，固犹一姓之
私惠，非万物共沾之理也。乃往往求免徭役，惠一姓
而累众人，又为利乎？义乎？予故体先人意，设则十六
条，非独使子孙免于利心，亦使后世真效希文者不
为非义之义。

一、义田五顷。邑例十年之内，应佥粮长二名。今欲同
民户充应，恐贻累子孙，隳殒先志；欲援官户优免，则
近惠族人，洒役通邑，义亦非安。谨按《赋役全书》，本县
每年乡饮酒礼二次，共征银一十五两，迎春银四两，
门神桃符银一两五钱。议于义田子粒中，每年粜银
二十两五钱纳官，充此三项公用。拟俟崇祯辛巳大
造黄册年分，具呈转恳申详，通邑田地，每亩筭该豁
除折银三丝三忽零。特开“陈义庄”一款，载列起征繇
帖，十年之中，纳银二百零五两，足当粮长二名之费。
而通邑业户，其十年完纳之数，亦减纤微。因是洒役，
庶可无憾。

一、义租五百馀石，除每年办粮约用米二百三十石，
纳免役银约用三十石；祭扫燕飨约用二十石；饶免
租户限米约十馀石，给管庄人户饭米五石，净馀约
二百石。通族举事有繁简，岁收有丰歉，凡有馀剩，每
年正月暇日，主人于义祠中请亲支贤明者，公同销
算存留若干，一遇凶荒，尽行加散。

一、亲友无后者，不论贫富必与立嗣。有田产及女者，
半给赘婿、半留嗣子。如亲房无可继之人，公议于远
房择而嗣之。远房又无可继，先变产价置买棺椁葬
地，馀田方入义庄公用。每岁清明前一日，守祠人备
三牲酒饭烛帛往扫其墓，馂馀即给守祠人。每墓约
费米三斗，开义租内销算。孤魂一生勤积，惠遗后人，
令无祀而有祀，以明报也。“贫无产者亦如之”，又不以
报论。

一、宗族传习不齐，耕读之外，工商经纪，悉从便业。惟
禁五条：一、不许倚势诈人，武断乡曲；二、不许刁唆词
讼，惯作中保；三、不许买充衙门员役，作奸犯科；四、不
许出家为道士僧尼，灭绝伦理；五、不许鬻身为仆，辱
及先祖，犯者不给。《条约》：“以仲秋祭祠日，会本人亲房，
同告于先灵而削其名。惟幼时为父母所鬻，非本人”
之罪，给米代赎其身；稍知自爱，仍与入谱。其前项过
恶有能痛自惩创者，本人亲房及族长会同保结，补
给《条约》册尾本名之下，仍注量关一年。查果改行，一
体永助。至有不孝不义，如殴骂尊长，渎伦鼠行，此三
者，天下大恶奇丑，改悔无门，即于闻知之日，会同族
众削去谱名，永不复入。其或不率教训，罪未及追取
条约，又不可置之不问者，姑罚。除应给事项，自一石
至十石，量犯轻重以为等差。又有因婚丧事宜关领
额米，却为赌博烟花浪费者，以后凡遇应给事宜，并
减半终其身。

一、义田本赡亲支，然亲支不得承种，恐他日有擅行
侵扣者。纵则非义，惩则伤恩。谨之于初，可以无弊。如
有自恃分尊，或诡借他人出名阴行承种者，斥告于
祠，仍三年不助，使知创悔。

一、《族谱》十年一修，有爵者主之，爵同论长。家居之日，
每岁暇时一宴亲支于义祠。如数贵同时，即共为东
主。人众则分二席或三席，先尊长、后卑幼。启用单幅
肴限八簋，勿开奢端，礼意须和。有叫呼骂坐者，次会
不启。其远支举否随宜。